El Ple aprova el Protocol d’Agermanament entre Sagunt i Zakinthos
28 de febrer 2018

![](/media/3h4jomnn/28votacion-hermanamiento-zakynthos_cuerpo.jpg)  
  

El Ple Municipal ha aprovat el Protocol d'Agermanament entre les ciutats de Sagunt i Zakinthos en la sessió ordinària que es va celebrar ahir a la vesprada. La proposta es va aprovar amb els vots a favor de tots els partits polítics (Compromís, Esquerra Unida, ADN Morvedre, PSPV-PSOE, PP, Ciudadanos i José Vicente Muñoz, del grup de no adscrits), a excepció d'Iniciativa Porteña que es va abstindre.

  
És important recordar que el passat mes d'octubre, tant l'alcalde de Sagunt, Quico Fernández, com l'alcalde de la ciutat grega, Pavlos Kolokotsas, van signar un acord de relacions d'amistat com a pas previ a l'establiment d'este protocol d'agermanament, en el qual s'expressa el compromís i amb el qual s'assenten les bases per a dur a terme un agermanament durador entre ambdós ciutats.

  
Amb açò, es pretén que ambdós entitats locals s'associen per realitzar tasques d'interés comú, donat les arrels històriques que els unixen, però també la gran importància de crear nous i més forts vincles que permeten enriquir el present i futur de les ciutats a través de l'intercanvi d'experiències, coneixements, inquietuds i recursos, tal com afig l'acord. Així, el protocol d'agermanament arreplega l'interés de tots dos ajuntaments per establir marcs de col·laboració conjunta, dirigits a enfortir les relacions en l'àmbit cultural que partixen de la relació històrica vinculada al naixement de la ciutat de Sagunt gràcies a la fundació per habitants de Zakynthos, segons se cita en el preàmbul de l’esmentat protocol.

  
Tant l'Ajuntament de Sagunt com el de Zakynthos han fet pública la seua coincidència en una aposta decidida per la col·laboració intermunicipal i la posada en comú de projectes, idees, plans, iniciatives i trobades amb el màxim respecte cap a les peculiaritats culturals i històriques de tots dos municipis. Quant al finançament i les despeses que es deriven d'estes activitats, segons arreplega el protocol, seran assumits per tots dos ajuntaments, amb principis d'igualtat, austeritat i eficàcia, que propicien un aprofitament dels recursos propis, sense descartar possibles subvencions d'organismes i institucions amb els mateixos objectius.

  
Els representants municipals, mitjançant un determinat departament de cada ajuntament, mantindran contactes periòdics en els quals es dissenyaran les matèries relacionades amb programes de cooperació bilateral. Es preveu que el protocol entre en vigor una vegada el signen tots dos municipis.

*   [](http://www.facebook.com/sharer.php?u=https://aytosagunto.es/va/actualitat/el-ple-aprova-el-protocol-d-agermanament-entre-sagunt-i-zakinthos/ "Facebook")
*   [](http://twitter.com/share?url=https://aytosagunto.es/va/actualitat/el-ple-aprova-el-protocol-d-agermanament-entre-sagunt-i-zakinthos/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-ple-aprova-el-protocol-d-agermanament-entre-sagunt-i-zakinthos/ "Linked In")
*   [](mailto:?body=https://aytosagunto.es/va/actualitat/el-ple-aprova-el-protocol-d-agermanament-entre-sagunt-i-zakinthos/)